Джатэгъэжь Инал «Рубин»-м ирагъэблагъэ
Урысей Федерацэм футболымкIэ тIэунейрэ и чемпион, ди къэралым и командэ нэхъ лъэщ дыдэхэм ящыщ зы Къэзан и «Рубин»-м иджыри зы адыгэ щIалэ хыхьащ.
Израилым щыпсэу ди лъэпкъэгъухэм къахэкIауэ иужьрей илъэсхэм Тэтэрстаным и командэ нэхъыщхьэм фIы дыдэу хэзэгъа Натхъуэ Бейбэсрэ абы и унэкъуэщ Адыгейм щыщ гъуащхьауэ щIалэщIэ дыдэ Амиррэ иджы гъусэ яхуэхъунущ Нарткъалэ къыщыхъуа икIи топджэгум зыщызыгъэса гъуащхьэхъумэ Джатэгъэжь Инал. Абы и ныбжьыр илъэс 26-рэ мэхъу. 2003 гъэм «Аруан» командэм хэту етIуанэ дивизионым джэгун щригъэжьащ. Илъэс дэкIри, Мэзкуу и «Локомотив»-м ирагъэблэгъащ. ИужькIэ — Мэзкуу и «Торпедо»-м, «Новгород Ищхъэрэм», «Волга»-м хэтащ. 2012 — 2013 гъэхэм «Ростов» командэм щыджэгуащ. Урысей Федерацэм и етIуанэ командэ къыхэхам хэту зэIущIищ иригъэкIуэкIащ.
Къэзан и «Рубин»-м илъэсиплIкIэ щыджэгуну Джатэгъэжьым щэбэт кIуам Iэ тридзащ.
— Сэ хуабжьу сыарэзыщ, — жиIащ Инал. — СыщогуфIыкI «Рубин»-м хуэдэ командэ лъэщым сызэрырагъэблэгъам. «Ростов»-м хэтхэр дыщызэхуэсыжам, къэзандэсхэр къызэрысщIэупщIэр къызжаIащ. Зэпсэлъэныгъэхэр дауэ екIуэкIами сщIэркъым, ауэ гуапэщ апхуэдэу фIыуэ Iуэхур зэриухар.
Европэм и лигэмрэ Урысей Федерацэм и чемпионатымрэ мы гъэм жыджэру хэтыну «Рубин»-м Джатэгъэжь Инал и зэфIэкIхэр здынэсыр къыщигъэлъэгъуэну Iэмал хъарзынэ къыкъуэкIащ. Шэч къытетхьэркъым адыгэ щIалэм ар нэсу къызэригъэсэбэпынум.
Жыласэ Заурбэч.
